བརྡ་སྤྲོད་རིག་པ་ཞེས་པའི་ཐ་སྙད་དང་འབྲེལ་བའི་སྐོར་རོབ་ཙམ་ཞིག་ཞུས་པའི་མཚམས་སུ།བོད་ཀྱི་བརྡ་སྤྲོད་རིག་པ་ཞེས་པ་དེ་ཡང་དག་གང་ཞིག་ལ་ངོས་འཛིན་གནང་གི་ཡོད།ཡོངས་གྲགས་ལྟར་ན་སུམ་ཅུ་པ་དང་།རྟགས་ཀྱི་འཇུག་པདག་ཡིགསྐད་གཉིས་ཤན་སྦྱར།མིང་གི་རྣམ་གྲངས་བཅས་བརྡ་སྤྲོད་རིག་པ་ཡིན་ཞེས་གསུངས་སྲོལ་ཡོད།སུམ་ཅུ་པ་དང་རྟགས་ཀྱི་འཇུག་པའི་གཞུང་ནི་མཁས་པ་ཀུན་གྱིས་ཡིད་རངས་བྱེད་པའི་གཞུང་ཞིག་ཡིན།དེ་ཡང་ཐོན་མི་ཨ་ནུས་མཛད་ཡིན་པ་སོགས་ནི་ས་ཁྱབ་གནམ་ཁྱབ་ཡིན་མོད།འོན་ཀྱང་དུས་རབས་བདུན་པའི་སྐབས་སུ་ཐོན་མིས་བརྩམས་པའི་སུམ་རྟགས་གཞུང་ལ་དུས་ཚིགས་རྙིང་པའི་དྲི་མི་འཐུལ་བ་དང་།བསྒྱུར་བཅོས་མཁན་གྱི་སྨྱུག་རྩེས་མ་རེག་པའི་བཙན་པོའི་གཞུང་ཐོག་ནས་བཞེངས་པའི་རྡོ་རིང་དང་བྲག་བརྐོས་ཡི་གེ་གནའ་ཡིག་བཅས་དང་བསྡུར་ན་གང་ཅིའི་ཐད་ནས་སུམ་ཅུ་པའི་གཞུང་གི་ཚིག་ཕྲད་སྦྱོར་ཚུལ་དང་།རྟགས་ཀྱི་འཇུག་པའི་གཞུང་གི་མིང་གཞི་དང་སྔོན་རྗེས་སོ་སོའི་ཕོ་མོ་མ་ནིང་སོགས་ཕན་ཚུན་རྟགས་ཀྱི་འཇུག་ཚུལ་རྣམས་རྩ་བ་དང་མི་མཐུན་པ་ཇི་སྙེད་ཅིག་མཆིས་པས་དེ་དག་ལ་གཞིགས་ན་སུམ་རྟགས་ཀྱི་གཞུང་དེ་ཐོན་མིས་མ་མཛད་པ་གསལ་པོར་རྟོགས་ཐུབ།རྣམ་དབྱེ་འགྲོ་སྟངས་ཀྱི་ཁུངས་བཅོལ་ས་གནའ་བོའི་ཡིག་རྒན་དེ་ཚོའི་ཚིག་འགྲོས་ནས་ཁུངས་འཚོལ་དགོས་པ་ཞིག་རེད།དཔེར་ན།འབྲེལ་སྒྲའི་ཕྲད་ལ་གི་གྱི་ཀྱི་འི་ཡི་ཅི་ཏི་ནི་ཙི་རི་སི།དེ་རྣམས་ཡིག་རྒན་གྱི་དཔེ་ཆའི་ནང་ནས་འབྲེལ་སྒྲའི་ཕྲད་ལ་བེད་སྤྱོད་གཏོང་གི་ཡོད་པ་དང་།ལ་དོན་གྱི་ཕྲད་ལ་གུ་ཅུ་ད་དུ་ཏུ་ཨུ་སུ་ཏུར་སུར་བེད་སྤྱོད་གཏོང་སྲོལ་ཡོད་པ་དང་།ན་ལ་གཉིས་ལ་ལུ་ལེ་བཅས་གང་ལྟར་རྣམ་དབྱེ་དང་ལ་དོན་ལ་གྲངས་ཀའི་ཐག་བཅད་པ་དེ་འདྲ་ཡོད་མདོག་མ་རེད་དེ།རྣམ་དབྱེ་དང་ལ་དོན་གྱི་ཚིག་ཐམས་ཅད་ད་ལྟ་ལས་མང་བ་ཡོད་པར་འདོད།ད་དུང་ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ་དང་།བོད་ཀྱི་རྡོ་རིང་དང་དྲིལ་བུའི་ཁ་བྱང་སོགས་ལས་སྔོན་འཇུག་གི་ཡི་གེ་དག་མིང་གཞི་ལ་འཇུག་སྟངས་སུམ་རྟགས་ཀྱི་རྩ་གཞུང་དང་འགལ་བ་ལྟག་སྤྲོད་དུ་གནས་ཡོད།དེ་ཡང་སུམ་རྟགས་ཀྱི་རྩ་ཚིག་ནང་།མི་འཇུག་པ་ནི་འདི་ལྟ་སྟེ།ཕོ་ནི་མ་ནིང་ལ་མི་འཇུགམོ་ནི་ཕོ་ལ་འཇུག་པ་མིན།མ་ནིང་རང་ལ་རང་མི་འཇུགརང་གི་སྡེ་དང་འཕྲད་པ་ན།ཕོ་ཡང་མོ་ལ་འཇུག་མི་འགྱུར།མ་ནིང་མོ་ཡང་དེ་བཞིན་ནོ་ཞེས་སོགས་སྔོན་འཇུག་ལྔ་པོ་དེ་མིང་གཞིའི་ཡི་གེ་ཆེས་མང་པོ་ཞིག་ལ་མི་འཇུག་པར་བཤད་ན་ཡང་།ཏུན་ཧོང་ནས་ཐོན་པའི་ཡིག་ཆ་སོགས་ན་དེ་ལས་ལྡོག་སྟེ།སྔོན་འཇུག་གི་ཕོ་བ་ཡིག་མིང་གཞིའི་མ་ནིང་གི་ཡི་གེ་ཁ་ཆ་ཐ་ཕ་ཚ་སོགས་ལ་འཇུག་པ་ནི།ཐང་ལ་ནི་རྩེ་བཆད་ཅིང་།ཁོང་ཏ་རྣམས་ཀྱི་སུག་རྒྱ་དང་སུག་ཡིག་ཚད་ཀྱིས་བཐབ་ཕ།ནས་ཀལ་ཕྱེད་དང་བཆུ་བདུན་དང་བྲེ་གསུམབང་མོཿབང་ཀར་དུཿབློ་ཁྲྀ་འབྲྀང་བཙན་བྲོད་བློན།ཆེན་བོར་བཆུགཅེས་དང་།སྔོན་འཇུག་གི་མོ་འ་ཡིག་དང་ཤིན་ཏུ་མོ་མ་ཡིག་གཉིས་མིང་གཞིའི་ཡི་གེ་ཀ་ཅ་ཏ་པ་ཙ་བཅས་ཀྱི་ཡི་གེ་ལ་འཇུག་པ།སྟོད་པྱོགས་གྱྀ་ཕོ་ཉ་པྱག་འཙལདཁྲོམ་གྱྀ་མཀོས་ཆེན་པ་བགྱྀསཡང་སྔོན་འཇུག་མ་ནིང་གི་ཡི་གེ་ག་ད་གཉིས་མིང་གཞིའི་མ་ནིང་གི་ཡི་གེ་ཁ་ཆ་ཐ་ཕ་ཚ་རྣམས་ལ་འཇུག་པ་ནི།དགུན་བཙན་པོ་བྲག་མར་ན་བཞུགས་པར་ལོ་གཆིགལྟ་བུ་དང་།ཁྱེད་གློ་བ་རིངས་ན་དབུ་སྙུང་ལས་གཐོགས།ཆུ་མྱིག་གཆྀག་གི་དངོའ་ནའ།ལྟ་བུ་དང་།མ་ཡིག་ཀྱང་མ་ནིང་གི་ཡི་གེ་ལ་འཇུག་པ་ནི།དབའས་ཁྲི་གཟིགས་ཞང་ཉེན་བློན་ཆེན་པོར་བཀའ་སྩལ་དེ།སེ་རིབ་ལོག་པར་ལོ་མཆིགསོགས་འདི་ལྟ་བུའི་དཔེ་མཚོན་ཅན་འདི་དག་བརྗོད་བྱ་དང་རྗོད་བྱེད་ཀྱི་རྣམ་པ་བཅས་གང་གི་ཆ་ནས་བལྟས་ན་ཡོངས་སུ་གྲགས་པའི་ཐོན་མིའི་སུམ་རྟགས་ཀྱི་ཕྱི་མོ་དང་ཁྱོན་ནས་མཐུན་གྱི་མེད།རྡོ་རིང་ཡི་གེ་སོགས་བཙན་པོའི་དུས་ཀྱི་ཕྲད་དང་སུམ་རྟགས་ཀྱི་རྩ་གཞུང་ནང་ཡོད་པའི་ཕྲད་ཀྱི་འགྲོ་སྟངས་སོགས་ཀྱང་མཚུངས་ཀྱི་མེད།སུམ་རྟགས་ཀྱི་རྩ་གཞུང་ལྟར་ན།ད་བ་ས་ད་དྲག་གི་རྗེས་སུ་ཨི་ལྡན་གྱི་ཕྲད་ཀྱི་ཐོབ་པ་གསལ་བར་བསྟན་ཡོད་ནའང་།བཙན་པོའི་རྡོ་རིང་སོགས་སུ་དེ་ལས་ལྡོག་སྟེ།ད་བ་ས་ཡི་རྗེས་སུ་གྱི་ཐོབ་པ་མང་པོ་ཡོད།དཔེར་ན།རབས་ཚད་ན་རབས་ཆད་གྱྀ་ཁོལ་ཡུལ་དང་།ཡང་བློན་སྟག་སྒྲ་ཀླུ་ཁོང་གི་པ་ཟླ་གོང་གི་བུ་ཚ་རྒྱུད་འཕེལད་གྱི་རྣམས་ཞང་ལོན་ཡི་གེ་པའི་ཐང་དང་།དེ་བཞིན་གཙེར་བློན་ཁྲྀ་སྒྲ་སྟག་ཚབ་གྱྀས་བསྡུས།ལ་སོགས་དཔེ་མཚོན་མང་དག་ཞིག་ཡོད་ཀྱང་།འདིར་ཚང་མ་འདྲེན་ན་གཏམ་ཚོགས་ཆེ་ཞིང་དུས་ཐོག་ཏུ་མི་ཟིན་པས།དེ་དག་ཞིབ་ཏུ་མཁྱེན་པར་འདོད་ན།ཏུན་ཧོང་ཡིག་རྙིང་དང་།བཙན་པོའི་དུས་ཀྱི་རྡོ་རིང་ཡི་གེ་དང་།དྲིལ་བུའི་ཁ་བྱང་སོགས་ལ་བློ་གཟུ་བོར་ངང་ནས་ལེགས་པར་གཟིགས་ཞིབ་གནང་ན།དེང་སྐབས་རང་ཅག་རྣམས་ཀྱིས་སྦྱོང་སྤྱོད་བྱེད་བཞིན་པའི་བརྡ་སྤྲོད་པའི་གཞུང་ལུགས་སུམ་ཅུ་པ་དང་རྟགས་ཀྱི་འཇུག་པའི་གཞུང་འདི་གཉིས་དུས་རབས་བདུན་པའི་སྐབས་མཚམས་སུ་ཐོན་མིས་མཛད་པའི་བརྡ་སྤྲོད་ཀྱི་གཞུང་ཡིན་ཟེར་བའི་ནམ་རྒྱུན་ཡོངས་གྲགས་ཀྱི་གཏམ་འདི་དོན་དངོས་དང་མཐུན་པ་ཞིག་མ་ཡིན་པ་གསལ་པོར་རྟོགས་ཐུབ།